google/wiki40b huggingface dataset:
Guillaume Apollinaire

Liv og virke

Hans fødenavn var Wilhelm Albert Vladimir Apollinaris de Kostrowitzky/Kostrowicki. Moren var en polsk grevinne, faren var trolig Francesco Flugi d'Aspermont, en italiensk-sveitsisk aristokrat som tidlig forsvant ut av guttens liv.
Apollinaire tilhørte en aktiv krets av kunstnere på Montparnasse i Paris som tidlig på 1900-tallet prøvde ut nye uttrykk i en rekke kunstarter. Blant disse var Pablo Picasso, Erik Satie, Ossip Zadkine og Marcel Duchamp. I 1911 slutta han seg til Puteaux-gruppen, en utløper fra kubistbevegelsen. I september samme år ble han arrestert, mistenkt for å ha stjålet Mona Lisa, holdt i La Santé-fengselet, men ble senere løslatt.
Apollinaires første diktsamling var L'Enchanteur pourrissant (1909), men det var først med Alcools i 1913 at han vant et visst ry. Diktene er delvis inspirert av symbolistene, men han blander gammelt og nytt, tradisjonelle former og modernistisk billedbruk. I 1913 ga han også ut essayet Les Peintres cubistes, og med det bidro han til å definere den nye retningen og gjøre den kjent i offentligheten. Han skrev også om Robert Delaunay og andre abstrakte malere.
Han tjenestegjorde i de franske styrkene under 1. verdenskrig, og i 1916 ble han alvorlig såret i tinningen. Under rekonvalesensen reviderte han teksten til teaterstykket Les Mamelles de Tirésias (1917). I forordet karakteriserte selv stykket som surrealistisk, og ga dermed navn til en retning innenfor 1900-tallets kunst og litteratur. Stykket ble senere grunnlag for en opera av Francis Poulenc, i 1947. L'Esprit nouveau et les poètes er et litterært manifest som han skrev på denne tida.
I 1907 skrev Apollinaire den pornografiske romanen Les Onze Mille Verges, men vedkjente seg aldri teksten offentlig. Den var forbudt i Frankrike til 1970. En annen pornografisk roman som tilskrives han er Les exploits d'un jeune Don Juan, som ble filmatisert i 1987. Apollinaire ga det opprinnelige manuskriptet fra 1907 til Picasso og det var et av kunstnerens mest verdsatte eiendeler.
Apollinaire gjenvant aldri sin fulle helse etter skaden, og han døde i spanskesyken i 1918. Han ligger gravlagt på Père Lachaise-kirkegården i Paris. Rett etter hans død utkom Calligrammes, en samling av konkret poesi, der typografien spiller en viktig rolle for opplevelsen av diktene.
Darby kraftverk

Darby kraftverk er et varmekraftverk i Pickaway County i staten Ohio, USA. Anlegget har en installert produksjonskapasitet på 507 MW fordelt på 6 turbiner, på inntil 94 MW hver. Operatør er energiselskapet Columbus Southern Power Co. 
Kraftverket stod ferdig utbygd i 2002. Brenselkilden er naturgass, og bare subsidiært fyringsolje.
Den tyske sjøkrigsledelsen

Den tyske sjøkrigsledelsen (tysk: Seekriegsleitung) var under første verdenskrig såvel som under andre verdenskrig den høyeste kommandoenhet i den tyske flåten. Den ledet planlegging og gjennomføring av sjøkrig og regisserte distribusjonen av sjøstridskreftene.
Øyane

Øyane er et delområde i Hundvåg bydel i Stavanger kommune i Rogaland fylke.
Delområdets areal er 7,8 km² og innbyggertallet i 2005 var 2 125. Øyane er inndelt i fem grunnkretser. Tre ligger i Storhaug, mens Austre Åmøy ligger i Tasta bydel og grunnkretsen Bjørnøy/Roaldsøy/Ormøy/Steinsøy i Hundvåg bydel.
Prestonia

Utseende

En middelsstor, bredvinget, gul sommerfugl uten mørke tegninger bortsett fra noen vage, rødlige flekker på undersiden av bakvingen.

Utbredelse

Arten er utbredt mellom provinsene Oaxaca og Sinaloa i det vestlige Mexico.
Volleyball under Middelhavslekene 1959

Volleyball under Middelhavslekene 1959. Fotball var en av flere sporter under de tredje Middelhavslekene som ble arrangert i Beirut i Libanon i perioden 11. til 23. oktober 1959. Dat var første gangen som fotball var med på programmet under Middelhavslekene. Det var kun herrelag som deltok i olleyballturneringen.
Phuntsholing

Phuntsholing er en grenseby i det sørlige Bhutan, i dzongkhagen (fylket) Chukha, vis-à-vis den indiske byen Jaigaon. Det er den nest største byen i Bhutan, etter hovedstaden Thimpu.
Grensehandel har gitt byen en blomstrende økonomi, og byen er hovedsete for Bank of Bhutan, Bhutans eneste kommersielle bank.
Phaeocedus braccatus

Utseende

Phaeocedus braccatus er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Phaeocedus braccatus er nattaktiv og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
HGH

Hagfors-Gebhardt-Hickstars, bedre kjent som HGH, er en duo bestående av Håkon Gebhardt (tidligere trommeslager i Motorpsycho) og Martin Hagfors (vokalist i Home Groan og tekstforfatter for band som The National Bank).
Bandet startet som en trio i 1999 med Lars Håvard Haugen (fra Hellbillies) som det tredje medlemmet og med HGH som forkortelsen for det opprinnelige navnet Hagfors-Gebhardt-Haugen. Haugen forsvant fra bandet etter det første albumet men har etterpå deltatt på enkelte konserter og plateinnspillinger.
Bandet spiller musikk innen alternativ country / americana / bluegrass og kaller selv musikkstilen for trashgrass. Normalt er Hagfors vokalist og gitarist mens Gebhardt spiller banjo, men begge to spiller i tillegg en rekke mer eller mindre tradisjonelle country-instrumenter. Musikken og konsertene er dessuten preget av humor og sære fortellinger og er ofte bygget opp rundt bandets åndelige leder, den myteomspunnede skikkelsen Father Seb.
Bothynus deiphobus

Utseende

En ganske stor, nokså bred, blank, rødbrun hornbille. Hodet er uten horn. Hannen har en rund grop foran på pronotum, med et lite horn ved forkanten. Bunnen av gropa har grov og tett mikroskulptur. Pronotum er ganske fint og spredt punktert. Dekkvingene har kraftige punktrekker. På beina har for-leggene tre store, skarpe tenner.

Levevis

Svært lite er kjent om biologien til denne slekten, og larvene er ukjente. Generelt for Pentodontini lever larvene under bakken, i jorda eller nedgravd i sand. Mens de fleste andre hornbiller er skogsinsekter forekommer Pentodontini ofte i relativt tørre områder. Noen av artene kan gjøre en del skade i jordbruket ved at larvene spiser røtter.

Utbredelse

Arten er kjent fra Brasil og Paraguay.
Filmfestivalen i Cannes 1958

Cannes Film Festival i 1958 varte fra 2. mai og til 18. mai. Det var 11. gangen den ble arrangert. Gullpalmen gikk til den sovjetiske filmen Og tranene flyr av Mikheil Kalatozishvili.
Gyldendals boklegat

Gyldendals boklegat, på dansk Gyldendals boglegat, er en dansk pris der prisvinneren i sin helhet må benytte prispengene til innkjøp av nye bøker.
Prisen er på 20 000 danske kroner (i 2002 var den på 10 000 kroner) og tildeles en av Gyldendals (voksen)forfattere.
Bulgarias ordensvesen

Bulgarias ordensvesen omfatter ridder- og fortjenstordener tildelt av bulgarske myndigheter. Et eget bulgarsk ordensvesen ble til etter at Bulgaria i 1878 ble et fyrstedømme. Det har siden skiftet omfang og karakter med de ulike styresett Bulgaria har opplevd, slik at de kongelige ordener ble avskaffet eller gitt insignier med endret ikonografi da Bulgaria ble en sosialistisk folkerepublikk og slik at man ved overgangen til demokrati etter 1990 beholdt noen av utmerkelsene fra kommunisttiden samtidig som man gjeninnførte gamle ordener fra kongedømmets tid.
Kongegården

Bruk

Opprinnelig var Kongegården privatbolig for Mads Wiel. Etter 1897 har den hatt skiftende eiere, og har vært brukt til forskjellige former for næringsvirksomhet, bl.a. som hotell, serveringssted, diverse forretninger og pølsemakeri. I 2013 eies gården av eiendomsselskapet Kongegården Eiendom AS som kontrolleres av Jon Folmer.

Skader

Bygningen ligger helt ut mot elva Tista og er bygd på tømmerflåter, noe som var vanlig fundamentering ved dårlige grunnforhold den gang. I den senere tid har det oppstått setningsskader i bygningen og Fylkeskonservatoren har satt i gang undersøkelser for å finne ut hva som må gjøres med bygningen. Undersøkelser viser at deler av fundamentet har råtnet fordi det har kommet oksygen til, og at det vil koste anslagsvis 25-30 millioner å spyle vekk restene og sprøyte inn betong under for å stabilisere bygningen.
Syrphus vitripennis

Utseende

En middelsstor (8-12 mm), gul og svart blomsterflue. Den kjennes forholdsvis lett på at baklårene er svarte minst i de innerste 2/3 – hos andre Syrphus-arter er de mer gule. Den ligner noe på en veps, men er ikke av de beste vepsetterligningene. Hodet er stort og bredt, fasettøynene mørkrøde og nakne. De møtes i pannen hos hannen men er bredt skilte hos hunnen. Antennene er nokså korte, for det meste gule. Ansiktet er gult. Thorax er svart med grønnlig bestøvning, litt matt. På sidene er den tett kledt med gule hår. Scutellum er lysgult. Bakkroppen er avlangt oval. litt flat, med dypt svart grunnfarge. Det andre leddet har gule sideflekker, det tredje og fjerde vanligvis brede gule tverrbånd som er litt innskåret bak i midten. Det femte leddet er nesten helt gult, det sjette gult men svart ved roten. Beina er slanke, gule og svarte. Vingene er glassklare med nesten usynlig vingemerke. Arten er i gjennomsnitt noe mindre enn de andre nordiske Syrphus-artene, men overlapper mye med dem i størrelse.

Levevis

Larvene lever av bladlus. De voksne fluene kan finnes fra mai til oktober og besøker mange slags blomster, arten overvintrer som larve.

Utbredelse

Arten er meget vidt utbredt. Den finnes i så godt som hele Palearktis, inkludert Svalbard, og i mesteparten av Nord-Amerika. Den er kjent for å vandre mye, og det er trolig at funnene på Svalbard dreier seg om innfløyne individer. I Norge er den funnet over hele landet, men er kanskje ikke fullt så vanlig i Nord-Norge som Syrphus ribesii og Syrphus torvus.
Pegylini

Utseende

Middelsstore (14-24 millimeter), brunlige oldenborrer.

Utbredelse

Gruppen er utbredt i Afrika. Det er én art på Madagaskar.
Vulkan (planet)

Vulkan var en liten planet som var antatt å eksistere i en bane mellom Merkur og solen. I et forsøk på å forklare forstyrrelsene i Merkurs omløpsbane foreslo den franske matematikeren og astronomen Urbain Jean Joseph Le Verrier de kom av en annen planet, som han navnga Vulkan. Ingen slik planet ble noen gang funnet, og Merkurs bane har nå blitt forklart av Albert Einsteins generelle relativitetsteori.
Piggepleslekta

Utseende og kjennetegn

Artene i piggepleslekta er relativt store urter, som alle er meget giftige. De har alle de typisk trompetformede blomstene og de piggete frøkapslene. Når frøene modner, blir frøkapselene gule, og de sprekker opp, så frøene kan falle ut.

Habitat

De artene som er aktuelle i Norden, vokser på ruderatmark. Da som ugress i åkrer og annen rørt mark. Der den har kommet som forurensning i såfrø eller fuglefrøblandinger. Den blir også dyrket av noen.

Arter

I Norge er det piggeple som i all hovedsak er funnet, da kragepiggeple har kun tre funn fra området rundt Fredrikstad. Piggeple er funnet mest i den søndre halvdel av Norge, med ett funn i Nord-Norge, som ble gjort på Andørja i Troms i 1980. Bortsett fra denne kan en regne nordgrensa i Steinkjer i Nord-Trøndelag. Og det er av denne arten vi har to varianter, nemlig hvitpiggeple og blåpiggeple, der den hvite er funnet i Norge.

Etymologi

Datura er brukt som navn på piggeple i sanskrit og arabisk. Og det ble først nevnt av Garcia del Huerto i 1563.
Stemjern

Et stemjern eller hoggjern eller tappjern er et jernverktøy for bearbeiding av tre. Det har en stålegg som er på 33° i den ene enden, av varierende bredde fra 5 mm til 5 cm. Eggen står vinkelrett på lengderetningen og har et skaft av tre eller plast i den andre. Skaftet er ofte forsterket med ringer av jern, slik at det ikke går i oppløsning når jernet bankes inn i arbeidsstykket ved hjelp av en treklubbe eller gummihammer. Det brukes for å fjerne materiale for å lage for eksempel forsenkninger, skjøter eller hull.
Estación al Atlántico

Estación al Atlántico er en jernbanestajon i Barrio Amón i Costa Ricas hovedstad San José. Den var endestasjon på den nedlagte jernbanen som gikk mellom San José og den karibiske kystbyen Limón, og var derfor et av landets viktigste knutepunkter for import- og eksportvarer. Trikken, som ble nedlagt i 1950, gikk også fra stasjonen. I dag benyttes stasjonen for bybanens linje til Heredia.
Stasjonen ble bygd i 1908 og har elementer av de viktorianske, nyklassisistiske og barokke stilartene. Den fungerte både som inngangsport til byen og som samlingssted for landets overklasse. Calle de la Estación («Stasjonsgata»), som seinere ble omdøpt til Avenida de las Damas («Fruenes aveny»), går mellom stasjonen og Parque Morazán. Bygninga ble renovert i 2011 for 25 millioner colones.
Tulla

«Tulla» er en gammel skillingsvise fra ca. 1870. At det går så galt som det gjør i denne visa, var vel heller mer sjelden. Denne visa var nok også laget for å bruke som våpen mot alkohol. Visa er innspilt på Frem fra Glemselen kap. 4 med Rita Engebretsen.
Liuku-demningen

Liuku-demningen er en demning med vannkraftverk under planlegging i provinsen Yunnan i Kina, i elven Nu (Salween) nær Myanmar. Anlegget er svært omstridt. Det ble planlagt igangsatt i 2008, og skal eter tidligere vedtak stå ferdig i 2013. Det er usikkert om tidsplanen vil holdes.
Total effekt blir inntil 180 MW, som vil gjøre kraftverket til et av de mindre i denne elva på kinesisk side.
Day of the Dead

Bakgrunn

Etter suksessen med forgjengeren Dawn of the Dead, var produsentene villige til å la Romero få et budsjett på $7 millioner (14 ganger mer enn forgjengeren). Til gjengjeld krevde de en film som kunne klassifiseres som «R» (de under 17 år måtte ha følge av en voksen), men Romero ville ha en «X»-klassifisering, og nektet å fire på kravene. Dermed barberte de budsjettet ned til det halve, og filmen landet dermed et stykke unna Romeros opprinnelige visjon. En del av ideene måtte kuttes ut, blant annet zombier som blir trent opp til å bekjempe andre zombier, men mange av disse ideene kom til sin rett i den fjerde filmen, Land of the Dead fra 2005.
Mange tilhengere av Dawn of the Dead ble skuffet over den nye filmen. Day of the Dead var ikke så omfattende som forgjengeren, den foregikk på et mindre område, og ikke minst hadde den en mørkere tone enn sin satiriske forgjenger. Hva de fikk var blod og gørr i lange baner. Filmen fortjente sin X-sertifisering, og takket være Tom Savinis effektarbeid lå filmen langt foran lignende filmer når det gjaldt livaktige effekter. Han ble også belønnet med en Saturn Award for sitt arbeide.
Zombiene i denne filmen har utviklet seg siden forrige film. Ikke bare har de fått annen farge i huden, for å vise at de er i stadig oppløsning, men de er også i stand til å samarbeide, og de viser evne til læring.

Handling

USA er fortsatt rammet av en pest som får de døde til å stå opp igjen. En gruppe militære, ledet av kaptein Rhodes, og en gruppe vitenskapsmenn, ledet av doktor Logan, har søkt tilflukt i en underjordisk base. Mens vitenskapsmennene driver eksperimenter på zombier de har fanget, er Rhodes mest oppsatt på å drepe zombiene som er i basen og deretter komme seg vekk. Men Rhodes blir overtalt av Sarah om å vente og se om vitenskapsmennene oppnår resultater.
Logan er spesielt opptatt av zombien Bub, som han prøver å gjøre husren. Han antar at zombiene fortsatt har minner fra tidligere liv, og tror dette kan bidra til en løsning på zombieproblematikken. Da Rhodes oppdager at Logan har brukt hans døde soldatvenner som mat til sine eksperimentzombier dreper han Logan og beordrer alle soldatene ut av bunkeren. På vei ut møter de en horde zombier på vei inn, foruten at Bub har et par overraskelser på lur.

Nyinnspillinger

Det har blitt laget flere nyinnspillinger av filmen, blant annet Day of the Dead. Den filmen har lite med Romeros versjon å gjøre og at handlingen i filmen er ganske forskjellig.
Cave (musikkgruppe)

Cave er en technoprodusent og DJ fra Bergen. Han har gitt ut plater på technolabler som Ingoma, Terminal M, Intec, Primate, G-Force og Spilo (hans eget plateselskap). Han har hatt spillejobber i inn- og utland siden 1999 og har på denne tiden vært i store deler av verden, innbefattet turnéer i Sør-Amerika, Japan og Europa.
Den første platen han ga ut på Ingoma-labelet til Ben Sims het Carne Levale EP og endte med å bli en kjempesuksess som etter hvert fikk regelmessig spilletid av kjente techno-DJs. Etter dette har han jevnlig gitt ut nye plater som han får mye skryt for i technomiljøet.
Torbjørn Røe Isaksen

Bakgrunn og yrkeskarriere

Isaksen er oppvokst i Porsgrunn som sønn av lærerne Carl Magne Isaksen og Ragnhild Røe.
Han har studiekompetanse fra Porsgrunn videregående skole fra 1998, og hadde et utvekslingsår ved Carl Junction High School i Missouri i USA 1995/1996. Han har mastergrad i statsvitenskap fra Universitetet i Oslo fra 2008, og masteroppgaven omhandler Friedrich Hayek. Foruten statsvitenskap har han idéhistorie og medievitenskap i fagkretsen.
Han var journalist, frilansjournalist og hadde sommerjobb i Porsgrunns Dagblad 1996–1998 og i Varden 1998–2001. I 2002 var han lærervikar i Oslo kommune.

Fraværsgrensen

Isaksen er blant annet kjent for å ha støttet og forsvart innføringen av fraværsgrensen på ti prosent i videregående skole som ble innført i 2016, da han jobbet som kunnskapsminister. Hensikten med fraværsgrensen er å få flere elever til å møte opp på skolen. Hvis en har mer enn ti prosent fravær i et fag vil en ikke få karakter i faget. Det vil bli regnet som gyldig fravær hvis en har dokumentasjon på sykdom fra legen. Flere elevorganisasjoner kritiserte Isaksen og begrunnet det med at det ville gå utover de svakeste elevene på skolen. En av nestlederne i elevorganisasjonen i Oslo mente at det kunne være vanskelig å dokumentere enkelte av grunnene som forårsaket fraværene som psykiske sykdommer og mobbing. Det ble holdt flere demonstrasjoner i Norge i mot innføringen og politiet anslo at det var rundt 1000 demonstranter i Oslo. Isaksen fikk også innsendt 360 spørsmål av elever da han åpnet opp for en spørsmålsrunde rundt grensen.
Isaksen påstod også at fraværsgrensen ville redusere fraværet til elevene. Ifølge Fafo har fraværet til gjennomsnittseleven redusert med 20 %, som er rundt 15 timer, etter innføringen av fraværsgrensen.
Sol over Gudhjem

Sol over Gudhjem er et stykke dansk smørrebrød (rugbrød) med røkt sild, en rå eggeplomme, tynne skiver av reddik samt løk eller klippet gressløk. 
Bornholm i Østersjøen er kjent for sine røkerier og smørrebrødet har lånt navnet fra en av øyas røkeribyer, Gudhjem på Bornholms nordøstkyst.
Jentespranget

Handling

Handlingen i denne filmen foregår i heigårdene over Fedafjorden i Vest-Agder på begynnelsen av 1900-tallet. Filmen forteller om et lite bygdesamfunn som sliter etter at mange har utvandret til Amerika. Vi møter Lina (spilt av Ingerid Vardund). Hun er en sterk kvinne som må ta mannfolkjobber og som trekkdyr for å livnære seg selv og sine gamle foreldre. Det er et hardt liv og mye blodslit. Hun har aldri hatt en mann, for menn har blitt skremt av hennes stahet og egenrådighet. Men hun går og lengter etter mann og barn. Så en dag kommer hennes ungdoms forelskelse, Gilbert (spilt av Roy Bjørnstad) tilbake fra Amerika etter 20 år. Med årene har han blitt alkoholiker, men når de to møtes blir det et lidenskapelig møte. For Lina er fast bestemt på at det er Gilbert hun vil ha. Snart blir hun gravid og det går endelig mot barn og bryllup for Lina.

Om filmen

Filmen ble nominert i to kategorier under Moscow International Film Festival i 1973, og Ingerid Vardund vant prisen som beste skuespillerinne for rollen som Lina.
Velutinodorcus carinulatus

Utseende

En nokså liten (20-25 millimeter), matt, lysbrun hjortebille. I likhet med de andre artene i slekten Velutinodorcus er overflaten fløyelsaktig, og hannens kjever er lite forstørrede slik at det blir liten forskjell mellom kjønnene i utseende. Hannens mandibler er omtrent så lange som hodet, kort sigdformede uten påfallende tenner. Hodet er noe utvidet mot sidene under fasettøynene. Dekkvingene har fine punktrader. Hunnen ligner hannen bortsett fra at kjevene er mindre, omtrent halvparten av hodets lengde.

Utbredelse

Arten er utbredt på Taiwan.
King of Trolls

King of Trolls er et norsk rockeband med utgangspunkt i Lillestrøm. Gruppen deltok i Melodi Grand Prix 2008, der de kom til finalen (og videre til Gullfinalen). Gruppens hovedvokalist og frontfigur er Frode Anderssen.
I bandet spiller: Jo Fahlstrøm, gitar; Thor Rogn, gitar; Alex B. Quinn, trommer; Sondre "Gandalv" Sandhaug, bass; Asmund Torgersbråten, keyboards; og Frode Anderssen, vokal og troll.
Frode Anderssen har også skrevet barnebøkene om Alvin og Trollet; kostymene og figurene til MGP kom derfra.
Felttoget i Nord-Afrika

Felttoget i Nord-Afrika eller Ørkenkrigen foregikk under den andre verdenskrig i ørkenene i Nord-Afrika fra 10. mai 1940 og varte i tre år fram til 16. juni 1943. Hva som sto på spill for Storbritannia og de allierte var kontrollen over Suezkanalen, en vital livslinje for det britiske koloniriket, og av de verdifulle oljereservene i Midtøsten. Oljen i særdeleshet hadde blitt en kritisk strategisk råvare grunnet den økende mekaniseringen av moderne hærstyrker. Storbritannia i særdeleshet var avhengig av olje fra Midtøsten.
I denne tiden mellom 1940 og 1943 presset aksemaktene og de allierte hverandre fram tilbake over ørkenen. I begynnelsen av krigen hadde Libya vært en italiensk koloni i flere tiår og britiske styrker hadde vært i Egypt siden 1882. De to hærene i Libya og Egypt havnet i stridigheter straks fascistiske Italia erklærte krig mot de allierte i 1940 og italienerne invaderte Egypt i september 1940. I desember 1940 satte britene, sammen med indiske styrker, et motangrep, og tok til fange rundt 130 000 italienere. Adolf Hitlers svar var sende det nyopprettede Afrikakorpset til unnsetning., ledet av general Erwin Rommel, som i under dette felttoget fikk tilnavnet «Ørkenreven». De tyske styrkene rykket framover gjennom Libya til Egypt.
I 1942 var de kommet til El Alamein, ca. 240 km nordøst fra Kairo, hvor de ble slått tilbake av en overlegen britisk styrke ledet av feltmarskalk Bernard Montgomery. Etter at kampene hadde rast fram og tilbake i Libya og deler av Egypt hadde til slutt styrkene fra Det britiske samveldet drevet aksemaktene tilbake til Tunisia.  Landganger nordvest i Afrika av britiske og amerikanske styrker, ledet av general George Patton, fanget aksen mellom to fronter og drev de ut av området.
I perioden 1940–1943 var dette det eneste området hvor de vestallierte var i kamp med tyske og italienske bakkestyrker.